KOMISSION ASETUS (ETY) N:o 2811/77,

annettu 16 päivänä joulukuuta 1977,

tavaroiden luokittelusta yhteisen tullitariffin nimikkeisiin 60.04 ja 60.05

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon yhteisen tullitariffin nimikkeistön yhdenmukaiseksi soveltamiseksi toteutettavista toimenpiteistä 16 päivänä tammikuuta 1969 annetun neuvoston asetuksen (ETY) N:o 97/69(1), sellaisena kuin se on viimeksi muutettuna asetuksella (ETY) N:o 280/77(2), ja erityisesti sen 3 artiklan,

sekä katsoo, että

neuvoston 28 päivänä kesäkuuta 1968 antaman asetuksen (ETY) N:o 950/68(3), sellaisena kuin se on viimeksi muutettuna 7 päivänä marraskuuta 1977 annetulla neuvoston asetuksella (ETY) N:o 2500/77(4), liitteenä olevan yhteisen tullitariffin nimikkeeseen 60.04 kuuluvat neuloksesta koostuvat alusvaatteet, eivät kuitenkaan joustavat eivätkä kumilla käsitellyt, ja alanimikkeeseen 60.05 A II kuuluvat päällysvaatteet ja vaatetustarvikkeet, eivät kuitenkaan joustavat eivätkä kumilla käsitellyt, muut kuin neulepuserot ja pujopaidat, joissa on vähintään 50 painoprosenttia villaa ja joiden paino on vähintään 600 grammaa kappaleelta,

niiden neuletuotteiden suuren erilaisuuden vuoksi, jotka eivät ole joustavia eivätkä kumilla käsiteltyjä, on tietyissä tapauksissa vaikea erottaa nimikkeen 60.04 alusvaatteita nimikkeen 60.05 päällysvaatteista; tätä erottamista varten on syytä viitata kyseisten vaatteiden olennaisiin ominaisuuksiin,

tiettyjen miehille ja pojille tarkoitettujen neulepaitojen, jotka eivät ole joustavia eivätkä kumilla käsiteltyjä ja jotka tulliyhteistyöneuvoston nimikkeistön selitysten mukaan kuuluvat nimikkeeseen 60.04, ominaisuuksia on syytä täsmentää,

on syytä määritellä neulevaatteet, jotka eivät ole joustavia eivätkä kumilla käsiteltyjä, joista käytetään nimityksiä "T-paidat" ja "kevyet, tiheäsilmukkaiset puserot tai pujopaidat, joissa on pyöreä, poolo- tai pystykaulus", jotka ovat tavallisesti ihoa vasten tai nimikkeen 60.05 päällysvaatteiden alla käytettäviä vaatteita ja jotka kuuluvat nimikkeeseen 60.04,

on myös syytä määritellä neulevaatteet, jotka eivät ole joustavia eivätkä kumilla käsiteltyjä, joista käytetään nimitystä "paitapusero" tai "pusero", jotka ovat tavallisesti naisten ja tyttöjen päällysvaatteina käyttämiä vaatteita ja jotka kuuluvat alanimikkeeseen 60.05 A II, ja

tässä asetuksessa säädetyt toimenpiteet ovat yhteisen tullitariffin nimikkeistöä käsittelevän komitean lausunnon mukaiset,

ON ANTANUT TÄMÄN ASETUKSEN:

1 artikla

1. Yhteisen tullitariffin nimikkeen 60.04 alusvaatteisiin on luokiteltava neulevaatteet, jotka eivät ole joustavia eivätkä kumilla käsiteltyjä, joista käytetään nimitystä "miesten ja poikien paidat", jotka koostuvat muun muassa mahdollisesti irrotettavasta kauluksesta, pitkistä tai lyhyistä hihoista ja edessä olevasta mahdollisesti osittaisesta napituksesta vasen puoli oikean päälle. Paidoissa voi olla taskut.

2. Yhteisen tullitariffin nimikkeen 60.04 alusvaatteisiin on luokiteltava neulevaatteet, jotka eivät ole joustavia eivätkä kumilla käsiteltyjä, joista käytetään nimitystä "T-paita", joita pidetään sellaisinaan kevyinä voimistelupaitatyyppisinä vaatteina, jotka ovat puuvillaa taikka synteetti- tai keinokuitua, myös moniväriset, joissa voi olla taskut ja joissa on tiukat pitkät tai lyhyet hihat, ei nappeja eikä muuta sulkemisjärjestelmää, ei kaulusta eikä avointa kaula-aukkoa, kaula-aukko on kaulanmyötäinen tai hieman väljä, yleensä pyöreä, nelikulmainen, veneenmuotoinen tai V:n muotoinen. Paidoissa voi olla pitsejä lukuun ottamatta koriste- tai mainoskuvioita, jotka on tehty painamalla, neulomalla tai muilla tavoilla. Näiden vaatteiden alaosassa, joka on useimmiten päärmätty, ei ole joustinneuletta eikä tiukennusta.

3. Yhteisen tullitariffin nimikkeen 60.04 alusvaatteisiin on luokiteltava neulevaatteet, jotka eivät ole joustavia eivätkä kumilla käsiteltyjä, joista käytetään nimitystä "kevyet, tiheäsilmukkaiset puserot tai pujopaidat, joissa on pyöreä, poolo- tai pystykaulus", joita pidetään sellaisinaan kevyinä vaatteina ihoa vasten niin, että ne peittävät vartalon yläosan, jotka ovat tiheäkudoksista muuta tekstiiliainetta kuin villaa, myös moniväriset, joissa voi olla hihat ja jotka on varustettu poolo- tai pystykauluksella, ilman avointa kaula-aukkoa. Jos vaatteilla on edellä mainitut ominaisuudet ja ne ovat villaa, niitä on pidettävä nimikkeeseen 60.05 kuuluvina pujopaitoina.

2 artikla

1. Yhteisen tullitariffin päällysvaatteiden joukkoon on lukuun ottamatta neulepuseroita ja pujopaitoja, joissa on vähintään 50 painoprosenttia villaa ja jotka painavat vähintään 600 grammaa kappaleelta, nimikkeeseen 60.05 A II luokiteltava neulevaatteet, jotka eivät ole joustavia eivätkä kumilla käsiteltyjä, joista käytetään nimitystä "paitapusero", ja sellaisina on pidettävä naisten ja tyttöjen vaatteita, joiden leikkaus muistuttaa miesten ja poikien paitoja, joissa on kaulus, joissa voi olla taskut ja joissa on pitkät tai lyhyet hihat ja edessä mahdollisesti osittainen napitus oikea puoli vasemman päälle. Nämä vaatteet ulottuvat vyötärön alapuolelle.

2. Edellä mainittuun alanimikkeeseen on luokiteltava myös neulevaatteet, jotka eivät ole joustavia eivätkä kumilla käsiteltyjä, joista käytetään nimitystä "pusero", ja sellaisina on pidettävä naisten ja tyttöjen vaatteita, jotka ovat kevyitä, kuvioituja, useimmiten väljiä, myös hihattomia tai kauluksettomia, joiden kaula-aukko voi olla millainen tahansa, joissa voi olla napitus tai muu sulkemisjärjestelmä, jotka voivat puuttua ainoastaan, jos kaula-aukko on erittäin avonainen, ja joissa voi olla koristeita, kuten solmioita, röyhelöitä, pitsejä, nauhoja tai koruompeleita. Nämä vaatteet ulottuvat hieman vyötärön alapuolelle.

3 artikla

Tämä asetus tulee voimaan ensimmäisenä päivänä tammikuuta 1978.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 16 päivänä joulukuuta 1977.

Komission puolesta

Étienne DAVIGNON

Komission jäsen

(1) EYVL N:o L 14, 21.1.1969, s. 1

(2) EYVL N:o L 40, 11.2.1977, s. 1

(3) EYVL N:o L 172, 22.7.1968, s. 1

(4) EYVL N:o L 289, 14.11.1977, s. 1